Radivoje Kerović

**Radivoje Kerović** (Tobut, 1913 — Majevica, 20. januar 1946) bio je četnički vojvoda i saradnik okupatora tokom Drugog svjetskog rata.

Tokom ustanka u NHD, Kerović je organizovao četnički puč protiv dotadašnjih saboraca partizana, te nakon preotimanja odreda u proleće 1942. godine sklapa savez sa NDH. Do kraja rata borio se na strani Vermahta.

## Biografija
Radivoje Kerović je rođen 1913. godine u selu Tobut ispod planine Majevice u severoistočnoj Bosni i Hercegovini.

### Napad na partizane

U toku ustanka u NHD, Kerović je organizovao četnički puč, protiv dotadašnjih saboraca partizana. U zimsko jutro 20. februara 1942. godine četnici pod vođstvom Radivoja Kerovića i Stevana Damjanovića izvršili su prepad na Štab Majevičkog partizanskog odreda, koji se nalazio u seoskoj kući u Vukosavcima kod Lopara. U kuću je upala grupa četnika s bombama i pištoljima i na spavanju ubila doktora Mustafu Mujbegovića, Peru Ćuskića, i Krstu Popova. U višečasovnoj borbi koja je usledila, izginuli su većina članova Štaba odreda i članova Okružnog komiteta KPJ za Majevicu, ukupno oko 30 rukovodilaca i boraca, među kojima i komandant Majevičkog odreda Ivan Marković Irac, politički komesar Fadil Jahić Španac i članovi Štaba odreda Albin Herljević i Slavko Mićić, narodni heroji. I četnici su pretrpjeli znatne gubitke: izginula je skoro sva četnička »gvozdena desetina«, koja je upala u kuću u kojoj se nalazio štab Majevičkog partizanskog odreda.

Nakon što su likvidirani članovi štaba Majevičkog NOP odreda i lojalni borci, četnici su preuzeli vlast nad ostatkom odreda koji je preimenovan u Majevički četnički odred.

### Saradnja sa NDH

Ubrzo nakon četničkog puča i preotimanja Majevičkog partizanskog odreda, Radivoje Kerović i predstavnici reorganizovanog Majevičkog četničkog odreda sklopili su sporazum sa vlastima NDH, o prestanku neprijateljstva i zajedničkoj borbi protiv partizana, 30. maja 1942. godine u Loparama.

### Saradnja sa Nemcima

Tokom delovanja u istočnoj Bosni, 13. SS divizija Handžar je uspostavila veze sa četnicima, i redovno ih uključivala u svoje akcije. Stevan Damjanović Leko i Radivoje Kerović sastajali su se tokom antipartizanske operacije u istočnoj Bosni marta i aprila 1944. sa članovima štaba 13. SS „Handžar“ divizije, sa kojima su se dogovorili o saradnji u otkrivanju i uništavanju partizanskih saradnika i partizanskih bolnica koje su ostale u severoistočnoj Bosni. Još jedan kontakt između 13. SS divizije i Kerovićevih četnika načinjen je 16. maja 1944. Dve strane su se složile da učestvuju u antipartizanskim akcijama. Predstavnici 27. SS puka pozvani su da prisustvuju četničkoj svečanosti kod manastira Tavna 4. juna, a u julu se komandant Hanžar divizije Deziderius Hampel sastao se Kerovićem. Tema sastanka bio je povratak zaplenjenog partizanskog oružja, koje su četnici pokupili sa terena, nakon borbe Handžar divizije sa partizanima. Hampel i Kerović su, "posle teških pregovora", uspeli da dogovore razmenu zaplenjenog partizanskog oružja u zamenu za nekoliko hiljada okvira streljačke municije i par sanduka sa ručnim bombama.

### Smrt

Vojvoda Radivoje Kerović poginuo je 20. januara 1946. na padinama Majevice, iznad Srebrenika, posle dvodnevne operacije čišćenja terena koji je sprovodila jedinica KNOJ-a kojom je komandovao Branko Stojanović. Uz stalnu razmenu vatre, Branko Stojanović je u poteri, po najvećem snegu gonio Kerovića oko trideset kilometara, sustigao ga i ubio.

## Reference

## Literatura
* 

## Vanjske veze
* Zapisnik o pregovorima predstavnika Majevičke četničke grupe i komandanta 3. domobranske divizije od 30. maja 1942. o saradnji sa vlastima NDH